open-index/open-wikipedia-markdown huggingface dataset:
מני יצחקי

**מנחם (מני) יצחקי** (נולד ב-1956) הוא ניצב בדימוס במשטרת ישראל, כיהן כראש אגף החקירות והמודיעין.

## קורות חייו
יצחקי גדל בשכונת בית הכרם בירושלים ולמד בתיכון ברנדייס. התגייס לצה"ל ב-1975 והחל בקורס טיס, בהמשך שירת בבית הספר למ"כים ובחיל התותחנים. לאחר שירותו הצבאי ניהל עסק לטיולי ג'יפים בחצי האי סיני.

התגייס למשטרת ישראל ב-1977, החל את שירותו ביחידה הסמויה ופיקד על היחידות הסמויות במחוז ירושלים ובמחוז דרום. שימש סגן ראש היחידה המרכזית של מחוז ש"י, ראש מפלג סמים ביחידה המרכזית של מחוז תל אביב, סגן מפקד מרחב דוד במחוז ירושלים, מפקד מרחב מוריה במחוז ירושלים וראש מחלקת מחקר באגף מודיעין. ב-2004 מונה למפקד מרחב ציון ובהמשך כיהן כמפקד היחידה המרכזית של מחוז ירושלים.

ב-2007 קודם לדרגת תת-ניצב ומונה לראש חטיבת המודיעין באגף החקירות והמודיעין. ב-2010 מונה לסגן מפקד מחוז ירושלים. ביולי 2012 קודם לדרגת ניצב ומונה למפקד יחידה להב 433. כשבוע לאחר מכן נקרא לשמש מפקדו בפועל של מחוז ירושלים בעקבות השעייתו של ניצב ניסו שחם שנחשד בביצוע עבירות מין.

ביולי 2013 מונה לראש אגף החקירות והמודיעין, כשבמקביל המשיך לשרת כמפקד יחידה 433 עד מינויו בספטמבר של מחליפו מנשה ארביב. בינואר 2014 חזר לשרת גם כמפקד יחידה 433, עקב יציאתו המאולצת לחופשה של ניצב ארביב ועד כניסתו לתפקיד של רוני ריטמן.

יצחקי היה חבר בוועדה לצמצום השימוש במזומנים.

בינואר 2017 הודיע יצחקי על פרישתו מהמשטרה, אך נעתר לבקשת המפכ״ל להישאר בתפקידו עד סיום החקירות בעניינו של ראש הממשלה בנימין נתניהו. בדצמבר 2017 סיים את כהונתו בתפקיד.

החל מ-2020 יצחקי משמש כעמית מחקר אורח במכון למחקרי ביטחון לאומי (INSS).

## חיים אישיים
יצחקי נשוי ואב לשתי בנות, ומתגורר בירושלים. בעל תואר ראשון מאוניברסיטת בן-גוריון, בוגר המכללה לביטחון לאומי ותואר שני מאוניברסיטת חיפה.

## מסמך יצחקי
בשנת 2016 נחשף דבר קיומו של "מסמך יצחקי", מסמך שהוכן לבקשת יצחקי כשנתיים קודם לכן, ללא ידיעת המפכ"ל והיועמ"ש לממשלה, ובו ריכז מידע וחשדות פליליים על כ-40 חברי כנסת ושרים. על פי החשש שהועלה בכנסת החומר נועד על מנת לסחוט את חברי הכנסת ולשלוט על החלטותיהם. מספר ימים לאחר הפרסום הודלף שמו של גלעד ארדן שכיהן באותה תקופה כשר לביטחון הפנים, כמי ששמו בין המופיעים במסמך, לדברי חושף הפרשה רביב דרוקר, שמו של ארדן הודלף בכדי למנוע ממנו לדרוש הסברים מיצחקי ובכדי להלך עליו אימים. בדיון מיוחד בנושא שנערך בוועדת הפנים, טען מפכ"ל המשטרה רוני אלשיך כי המסמך נועד דווקא בכדי למנוע מצב של סחיטת אישי ציבור באמצעות תיקים פליליים. ב-2018 פורסמו הקלטות של ניצב מני יצחקי בהם לכאורה הנחה "לתפור תיק" לגל הירש כאשר ביקשו לקדם את מינויו למפכ"ל המשטרה. בעקבות חשיפת ההקלטות, ועדת הפנים של הכנסת קיימה דיון בחשש מהשימוש בחקירות רדומות לטובת סיכול פוליטי, וקראה להקמת ועדת בדיקה ממשלתית לבחינת התנהלות מערכות האכיפה.

## קישורים חיצוניים
* ניצב מני יצחקי מונה למפקד יחידת לה"ב 433, אתר משטרת ישראל, 19 ביולי 2012
* אמיר אורן, ייקוב ההר את הדין – הפרקליטות ותיקי נתניהו, "ליברל", דצמבר 2020
* 

## הערות שוליים

קטגוריה:בית הכרם: אישים
קטגוריה:ניצבי משטרת ישראל
קטגוריה:ראשי אגף החקירות והמודיעין
קטגוריה:מפקדי להב 433
קטגוריה:בוגרי תיכון סליגסברג-ברנדייס
קטגוריה:בוגרי המכללה לביטחון לאומי
קטגוריה:בוגרי אוניברסיטת בן-גוריון בנגב
קטגוריה:ישראלים שנולדו ב-1957
דון בלון

**דון בלון** (בספרדית: **Don Balón**; בתרגום חופשי: האדון כדור) היה שבועון ספורט ספרדי ששם דגש על כדורגל ספרדי וכלל-עולמי. המגזין הופץ בחמש יבשות ברחבי העולם.

השבועון נוסד ב-1975 על ידי חוסה מריה קסנובס (José María Casanovas), עיתונאי ספורט ספרדי בולט, ששאף להקים מגזין ספורט בעל שם עולמי. באותה שנה ייסד גם את יומון הספורט *[[Sport]]*, שמתמקד בסיקור קבוצת הכדורגל של ברצלונה. כמו מגזין *Sport*, גם מערכת המגזין דון בלון נמצאת בברצלונה.

מגזין הדון בלון נכלל, והיה מהמגזינים המייסדים, של אגודת European Sports Media, שמרכזת הוצאות מגזינים אירופאיות בנושא ספורט. באגודה זו חברים גם מגזינים כמו *[[World Soccer]]*, *[[Kicker]]* ו-*[[A Bola]]*.

בכל שנה פרסם המגזין מוספים מיוחדים על ליגת העל הספרדית (לה ליגה) ועל טורנירים אירופיים. מאז 1976 העניק המגזין על בסיס שנתי את פרס דון בלון לכדורגלן הספרדי המצטיין, הכדורגלן הזר המצטיין, המאמן הטוב ביותר, השופט הטוב ביותר ותגלית השנה בלה ליגה.

גיליונות המגזין הפסיקו לצאת לאור בספטמבר 2011, לאור המשבר הכלכלי בספרד ולאור פרשיית כספים שבה הסתבך העורך הראשי של המגזין רוחליו רנחל (Rogelio Rengel), שהובילה למעצרו.

## קישורים חיצוניים
* 

## הערות שוליים

קטגוריה:שבועונים
קטגוריה:עיתוני ספורט
קטגוריה:ספרד: עיתונים
דואר בלונים

[שמאל|ממוזער|250px|צד הכתובת של גלוית-בלון משנת 1870, שנשלחה מתוך [פריז הנצורה בתקופת מלחמת צרפת–פרוסיה.]]
**דואר בלונים** הוא סוג של דואר אוויר. זוהי שיטה לשליחת דבר דואר (משיקולי משקל, דבר הדואר הוא לרוב גלויה) הנושא את שמו של השולח, באמצעות בלון ללא אמצעי ניווט, הממולא במימן או בהליום. מאחר שהבלון אינו ניתן לניווט ולשליטה, המשלוח של דואר בלונים מתבסס על רצון הגורל והמזל; לעיתים קרובות אובדות עקבותיהם של הבלון והגלויה שאותה הוא נושא. השולח שולח את דבר הדואר בתקווה שמי שימצא את הבלון במקום נחיתתו, ישלח אותו חזרה אליו (באמצעי דואר רגילים) עם מידע על מקום הנחיתה, כדי שהשולח יוכל לדעת לאיזה מרחק הבלון שלו הגיע. פעמים רבות דואר הבלונים נעשה כחלק מתחרות הפרחת בלונים.

[שמאל|ממוזער|250px|בלון דואר, [פריז, 1870]]
באופן היסטורי, נעשה שימוש בבלונים להעברת דואר במהלך מלחמת צרפת–פרוסיה בשנים 1870–1872. מפריז הנצורה נשלחו 65 בלוני-דואר ללא כל אמצעי ניווט, שנועדו לתקשר עם העולם החיצון, שמחוץ לתחומי המצור; מבין בלונים אלו, אבדו עקבותיהם רק של שני בלונים. שירות דואר זה, הראשון בעולם שעשה שימוש בבלונים, נולד מתוך צורך אמיתי והתאפשר בשל התעוזה של מדענים, ממציאים ואמנים צרפתים. מאז ההכרזה הראשונה על התקרבות הפרשים הפרוסיים לשערי פריז, סירבו הפריזאים להיכנע. במקום זאת, התלכדו בני העיר סביב משטר אזרחי חדש, והחלו לפעול כפי יכולתם להתנגד לפרוסים. גם לאחר שיצאה הרכבת האחרונה מתחנות פריז, המשיכו הפריזאים לתקשר עם העולם החיצון ולהעביר מידע חיוני אל מעבר לקווי האויב, דרך כבלי טלגרף מוסתרים ודרך שליחים שהתנייעו ברגל. עם זאת, לאחר שכוחות פרוסיים נוספים סגרו על העיר והפכו לכוח חזק מדי, נותקו ונחתכו גם כבלי הטלגרף שהוסתרו היטב מתחת לאדמה, והשליחים הרגליים נתפסו, נורו או שבו לפריז. לבסוף, אמצעי התקשורת היחיד שנותר בפני הפריזאים היה השמים הפתוחים, וכך החלו בשליחת דואר בלונים. בדואר בלונים נעשה שימוש גם במלחמת העולם הראשונה, בפשמישל (Przemyśl), פולין (ליד הגבול האוקראיני).

בדואר בלונים נעשה שימוש גם לצורכי הפצת מידע ובפרט תעמולה, למשל שליחת מידע תעמולתי לתושביהן של מדינות דיקטטוריות. הבלון יכול להישלח מחוץ לתחומי ההשפעה של שלטונות אלו, ובתלות ברוח, יכול לרחף גם לאורך כמה מאות קילומטרים. למשל, בשנות ה-50 של המאה ה-20 שלחו פעילים פוליטיים במערב גרמניה עלוני מידע באמצעות דואר בלונים, למדינות ברית ורשה; כמו כן, נשלחו בלוני דואר מקוריאה הדרומית לקוריאה הצפונית, הכוללים מידע על מצבו הבריאותי של המנהיג הצפון-קוריאני, קים ג'ונג-איל.

## קישורים חיצוניים

## הערות שוליים

קטגוריה:דרכים להובלת דואר
קטגוריה:בלונים
מוניצ'יפל בוקרשט

**מוניצ'יפל בוקרשט** (ברומנית: **Clubul Sportiv Municipal Bucureşti**) היא קבוצת כדורסל רומנית מהעיר בוקרשט, המתמודדת בליגת העל הרומנית.

## היסטוריה
המועדון הוקם בשנת 2001 על ידי הצמד טיבריו מיכאילסקו וג'יקה סוקוליוק. בסיום עונת 2008/09 העפילה הקבוצה לליגה הבכירה. לאחר שתי עונות של מאבקי תחתית, התמנה שחקן העבר של המועדון, חריסטו שאפרה, למאמן ראשי, עמו הגיעה הקבוצה בעונת 2011/12 עד לחצי גמר **[[הגביע הרומני בכדורסל|הגביע הרומני]]**. בנוסף לכך, סיימה את הליגה במקום השביעי והפסידה בסדרת רבע גמר הפלייאוף לקבוצת אלבה טימישוארה 3-2.

הקבוצה מארחת באולם הספורט **CSMB** המכיל 800 מקומות ישיבה בלבד. הספונסר הראשי של הקבוצה הוא מפעל לייצור חומרי בניין "גרניטול".

## תארים והישגים
***[[הגביע הרומני בכדורסל|הגביע הרומני]]**:
**חצי גמר: 2012

## קישורים חיצוניים
* 
* עמוד המועדון באתר הפדרציה הרומנית

קטגוריה:קבוצות כדורסל רומניות
קטגוריה:בוקרשט: מועדוני ספורט
צבי אבינר ופני

ממוזער
**צבי אבינר ופני** (Vapni) (נולד בשנת 1963) הוא סופר ודיפלומט ישראלי המכהן מספטמבר 2025 כשגריר ישראל בהולנד. שימש בעבר כיועצו המדיני הבכיר של נשיא המדינה ושגריר ישראל בסלובקיה.

## קורות חייו
ופני, יליד פתח תקווה, הוא צאצא של שלמה זלמן צורף ויואל משה סלומון מאבות היישוב ופורצי החומות בירושלים. אביו, משה ופני היה מנהל בית הספר מורשת משה ברמת גן ונהרג במלחמת ששת הימים. בית הספר קרוי מאז על שמו.

למד היסטוריה של עם ישראל והיסטוריה כללית באוניברסיטה העברית בירושלים. הוא בעל תואר מוסמך בהיסטוריה כללית ובוגר מחזור 2020 של קרן וקסנר.

ב-1991 הצטרף לשורות משרד החוץ. במסגרת תפקידיו שירת בשגרירות ישראל בסופיה, בקונסוליה הכללית לדרום מזרח ארצות הברית באטלנטה ובקונסוליה הכללית למערב ארצות הברית בלוס אנג'לס. בין השנים 2007 ל-2011 כיהן כשגריר ישראל בפיליפינים.

בין השנים 2013 ל-2015 שימש יועץ דיפלומטי במטה לביטחון לאומי. בין השנים 2015 ל-2019 כיהן כשגריר ישראל בסלובקיה בין השנים 2019 ל-2021 שימש ראש חטיבת צפון אמריקה במשרד החוץ.

ב-8 ביולי 2021 החל כהונתו כיועץ המדיני הבכיר לנשיא מדינת ישראל יצחק הרצוג.

ב-3 בדצמבר 2024 אישרה הממשלה את מינויו לשגריר ישראל בהולנד. בספטמבר 2025 נכנס לתפקיד.

במהלך השנים פרסם סיפורים קצרים בכתבי עת שונים ובהם "קשת החדשה", "שבו" ו"מסמרים".

בשנת 2010 ראה אור ספרו הראשון, "אמרי שאת זוכרת", קובץ סיפורים קצרים בהוצאת אבן חושן.

ספרו השני, הרומן "כל שאר התביעות מוגזמות", התפרסם בפברואר 2013 בהוצאת בבל.

## רשימת פרסומים
*"לינה במדבר", סיפור קצר, קשת החדשה גיליון 17 (סתו 2006)
*"תהומות", סיפור קצר, קשת החדשה גיליון 21 (סתו 2007)
*"בכי ראשון", סיפור קצר, שבו-כתב עת לשירה גיליון 18 (2008)
*"אדם נכנס לתוך חדר", סיפור קצר, מסמרים גיליון 12/ילדות (2009)
*"הציפורים של ברילסקי", סיפור קצר, מסמרים גיליון 14/מעבר לגדר (2010)
*"אמרי שאת זוכרת", קובץ סיפורים קצרים, הוצאת אבן חושן, יולי 2010
*"בית הדיו", אסופת סיפורים בעריכת יובל שמעוני, הוצאת עם עובד, 2011
*"כל שאר התביעות מוגזמות", רומן, הוצאת בבל, פברואר 2013

## קישורים חיצוניים

* 
* 
* 
* 'מכונת קריאה' - האתר של הוצאת בבל על הספר "כל שאר התביעות מוגזמות"
* 
* ספרים, סופרים ומה שביניהם - ראיון על "כל שאר התביעות מוגזמות"
* 
* יהודה גולן, על קרן הצבי - ראיון על "כל שאר התביעות מוגזמות" בידיעות מודיעין
* 
* ראיון עם נתיב רובינסון בתוכנית ענת דולב בשש 21 באפריל 2013
* 

## הערות שוליים

קטגוריה:סופרים ישראלים
קטגוריה:סופרים כותבי עברית
קטגוריה:שגרירי ישראל בפיליפינים
קטגוריה:שגרירי ישראל בסלובקיה
קטגוריה:שגרירי ישראל בהולנד
קטגוריה:דיפלומטים ישראלים
קטגוריה:משפחת סלומון (הראש"ז)
קטגוריה:בוגרי האוניברסיטה העברית בירושלים
קטגוריה:יתומי צה"ל
קטגוריה:ישראלים שנולדו ב-1963
חואן רנה סראנו

**חואן רנה סראנו** (בספרדית: **Juan René Serrano**; נולד ב-23 בפברואר 1984 בגואדלחרה) הוא קשת מקסיקני.

## קריירה ספורטיבית
סראנו ייצג את מקסיקו באולימפיאדת אתונה (2004), הודח בסיבוב השני ודורג במקום ה-20. במשחקים הפאן-אמריקאיים שנערכו בריו דה ז'ניירו ב-2007 הודח בשלב רבע הגמר, וזכה במדליית הארד עם נבחרת מקסיקו בתחרות הקבוצתית.

באולימפיאדת בייג'ינג (2008) רשם סראנו את הישג השיא שלו, כשסיים במקום הרביעי. הוא הפסיד בחצי הגמר לדרום קוריאני פארק קיונג-מו, ובדו-קרב על מדליית הארד הפסיד לרוסי באיר בדיונוב. במשחקים הפאן-אמריקאיים שנערכו בעיר הולדתו, גואדלחרה, ב-2011, נבחר סראנו לשאת את הדגל המקסיקני בטקס הפתיחה. הוא סיים במקום הרביעי, לאחר שהפסיד בחצי הגמר לאמריקני בריידי אליסון ובדו-קרב על מדליית הארד לקולומביאני דניאל פינדה. בתחרות הקבוצתית זכה במדליית הכסף, יחד עם חבריו אדוארדו ולס ופדרו ויוואס.

באולימפיאדת לונדון (2012) הודח סראנו כבר בסיבוב השני. עם הנבחרת סיים במקום הרביעי, לאחר הפסד בחצי הגמר לנבחרת איטליה ובמשחק על מדליית הארד לנבחרת קוריאה הדרומית.

## קישורים חיצוניים

קטגוריה:ספורטאים מקסיקנים
קטגוריה:משתתפי אולימפיאדת לונדון (2012)
קטגוריה:קשתים באולימפיאדת בייג'ינג (2008)
קטגוריה:קשתים באולימפיאדת אתונה (2004)
קטגוריה:מקסיקנים שנולדו ב-1984
עפרית (שפה)

**עפרית** (**Qafár af**) היא שפה ממשפחת השפות הכושיות המזרחיות המדוברת באתיופיה, באריתריאה ובג'יבוטי. בשפה יש כ-1.5 מיליון דוברים, בני אומת העפרים. באריתריאה מוכרת השפה כאחת מתשע השפות הרשמיות, אם כי התיגרינית והערבית נמצאות בשימוש נרחב בהרבה במסמכים רשמיים. הרדיו הלאומי משדר שידורים יומיים בעפרית, והחוקה האריתראית תורגמה לשפה זו. בחבל עפר שבאתיופיה השפה הרשמית היא האמהרית, אך בשל ריבוי דוברי העפרית ישנם בתי ספר המלמדים בשפה זו.

## הגיית השפה וכתיבתה

## קישורים חיצוניים

ויקיפדיה בשפה העפרית.

קטגוריה:ערכים שבהם תבנית בריטניקה אינה מתאימה
קטגוריה:אתיופיה: שפות
קטגוריה:שפות כושיות
ביר זית

**בִּיר זֵית** (בערבית: **بيرزيت**) הוא כפר פלסטיני הנמצא צפונית לרמאללה, כ-4 ק"מ מצפון לבית אל וכק"מ אחד צפונית לכפר אבו קש ב"שטח B", שבשליטה אזרחית של הרשות הפלסטינית. בכפר כ-4,500 תושבים, 60% מהם נוצרים והשאר מוסלמים.
רוב אוכלוסיית ביר זית מתחלקת בין ארבע חמולות נוצריות ושתי חמולות מוסלמיות.

בכפר כיום שוכנים שני מסגדים ושלוש כנסיות:
* כנסיית גאורגיוס הקדוש האורתודוקסית - הוותיקה ביותר
* כנסיית "גבירתנו מלכת השלום" הרומית-קתולית
* כנסיית פטרוס הקדוש האנגליקנית

## היסטוריה
יש המזהים את המקום עם בִּרְזָיִת – יישוב מתקופת המקרא ובית שני, הנזכר בתנ"ך ובכתבי יוסף בן מתתיהו.

היישוב הנוכחי הוקם ככל הנראה בתקופה הביזנטית.
בתקופת המנדט הבריטי השתייך הכפר לנפת רמאללה.
במפקד האוכלוסין המנדטורי מ-1922 נמנו בכפר 896 תושבים, מתוכם 777 נוצרים ו-119 מוסלמים.

במפקד אוכלוסין 1931 של ארץ ישראל היו בכפר 251 בתים מאוכלסים, בהם התגוררו 1233 תושבים, 871 נוצרים ו-362 מוסלמים.
בסקר הכפרים משנת 1945 נאמדה אוכלוסיית הכפר ב-1,560 תושבים.
בשנת 1924 הקימו נביהה נאסר ורתיבה שקיר בית ספר לבנות בכפר. בין השנים 1930–1932 הוקם גם בית ספר לבנים ושניהם נכללו בשם "בית הספר התיכון ביר זית".
בשנת 1953 החל המוסד גם להציע קורסים ברמה על-תיכונית ומשנת 1976 הוכר כאוניברסיטת ביר זית.

בסמוך לכפר נמצא אתר ארכאולוגי ח'רבת טרפין.

ב13 בינואר 2026 נאלצו 4 משפחות המונות 21 תושבים מהם 12 ילדים להתפנות מחלקו המזרחי של הכפר בשטח B בשל אלימות מתמשכת של מתנחלים ממאחז שהוקם באוגוסט 2025 

## קישורים חיצוניים

* 

## הערות שוליים

קטגוריה:נפת רמאללה ואל-בירה
ביר זית (באר זית)
רשימת המלכים מאבידוס

[שמאל|ממוזער|250px|רשימת המלכים, משמאל הדמות הגדולה [סתי הראשון, לידו רעמסס הנער המוצג כיורשו בדרכם להגיש מנחה לאל פתח-סקר-אוזיריס]]
**רשימת מלכים מאבידוס**, הידועה גם בשם **לוח אבידוס**, היא תבליט המכיל רשימה של 76 מלכי מצרים ממצרים העתיקה. רשימה זאת נמצאה על קיר במקדשו של סתי הראשון מהשושלת ה-19, שמלך במאה ה-14 לפנה"ס באבידוס במצרים.

התבליט מורכב משלוש שורות, בשתי השורות הראשונות מופיעים שמות המלכים, 38 שמות בכל שורה. השורה השלישית מציינת את שמותיו השונים של סתי.

הרשימה מתחילה ממנס המוגדר כמלך הראשון ועד סתי שהכין את הרשימה. הרשימה מספקת מידע לגבי סדר המלוכה של המלכים השונים. יחודה הוא בכך שהיא היחידה שנותנת מידע לגבי ששמות המלכים בשושלות השביעית והשמינית שמלכו בתקופת הביניים הראשונה במאה ה-21 לפנה"ס. מהרשימה הושמטו מסיבות פוליטיות או דתיות, חמישה ממלכי מצרים מהשושלת ה-18 כמו חתשפסות, אחנתון, סמנח כא רע, תות ענח' אמון ואיי וכן מלכים מהשושלת ה-12.

בצד התבליט משמאל לרשימת המלכים, הוצג תבליט נוסף של סתי הראשון ובנו רעמסס כנער (בעתיד רעמסס השני) והוא מוצג כיורש המיועד שלו בשורה של אבות המלוכה.ממוזער|500px|ציור של רשימת המלכיםרשימה זו ביחד עם רשימות מלכים אחרות שנמצאו רשימת המלכים מכרנך, רשימת המלכים מטורינו, אבן פלרמו ספרו של מנתון "אגיפטיקה" ועוד שימשו את האגיפטולוגים במחקרם ליצירת רשימה של מלכי מצרים בעת העתיקה, וכתיבת הכרונולוגיה המצרית, תוך הצלבת המידע מהמקורות השונים.

## ראו גם
* צמת הנעורים

## קישורים חיצוניים

קטגוריה:הכרונולוגיה המצרית
קטגוריה:עתיקות
קטגוריה:תבליטים
קטגוריה:אבידוס
מרכז בית יעקב למורות

**מרכז בית יעקב למורות בא"י** (המכונה גם **הסמינר החדש**) הוא סמינר בית יעקב ליטאי לבנות חרדיות השוכן ברחוב מלכי ישראל בירושלים. בסמינר מתחנכות כ-2160 בנות המשתייכות בעיקר לזרם הליטאי או החרדי-ספרדי והוא נחשב למוסד מבוקש.

## היסטוריה
הסמינר נוסד בשנת תשמ"ג, 1986 על ידי הרב הלל ליברמן. בנו הרב ישעיהו ליברמן הוא מנהל הסמינר הנוכחי בצוות המנהלה נמצא גם בנו ישראל ליברמן.

את שמו, "סמינר החדש" קיבל משום שהיה הסמינר הראשון שנפתח לאחר הסמינר הוותיק, סמינר הישן.

הסמינר כולל:
* תיכון (כיתות ט-יב).
* כיתות חינוך מיוחד.
* על יסודי (כיתות יג-יד) הכולל לימודי קודש ולימודי מקצוע. לימודי המקצוע בעלי מספר נרחב של מסלולים כגון: הנדסאות מחשבים, אדריכלות ועיצוב פנים, חינוך מיוחד, גרפיקה, ראית חשבון, ייעוץ מס, ייעוץ, מסלולי הוראה שונים ועוד.
* מרכז לימודי השתלמות ולימודי המשך נרחבים עבור עובדות הוראה במרכז ניתנות תעודות אקוויוולנטיות לתואר ראשון.
בסמינר לומדות כ-2000 תלמידות.

בינואר 2025 הוגשה תובענה ייצוגית נגד עיריית ירושלים בגין אפליה עדתית, הכוללת תביעה לפיצוי כספי למשפחות של נערות ממוצא ספרדי שלא התקבלו לסמינר.

### התיכון העיוני
כמו רוב התלמידות בבית יעקב, בכיתות י"א וי"ב ניגשות התלמידות ל"מבחני סאלד" המאפשרים המשך לימודים במסלולים להוראה בסמינרים של "בית יעקב" ומשנת 2012 מוכרים על ידי משרד החינוך כבחינת בגרות חלקית, הניתנת להשלמה לתעודת בגרות מלאה.

## קישורים חיצוניים
* 
* 

## הערות שוליים

קטגוריה:סמינרים חרדיים לבנות בישראל
קטגוריה:ירושלים: מוסדות חינוך
קטגוריה:רחוב מלכי ישראל (ירושלים)
פון נוימן פוקר

**פון נוימן פוקר** הוא גרסה מופשטת של משחק הפוקר שהוצגה לראשונה על ידי ג'ון פון נוימן בספרו **Theory of Games and Economic Behavior** שיצא בשנת 1944. המשחק הוא "משחק שני שחקנים סכום אפס". במשחק זה, כל שחקן מקבל באופן אקראי קלף אחד שנלקח מהתפלגות אחידה על הקטע [0,1] באופן בלתי תלוי אחד בשני. כל שחקן יודע את ערכו של הקלף שלו אך לא את ערכו של הקלף של השחקן השני.

## שלבי המשחק
# לפני קבלת הקלפים כל שחקן מהמר על סכום של (P/2 (ex ante כך שישנו סכום התחלתי של P בקופה.
# לאחר שקיבל את הקלף שלו שחקן 1 מחליט אם להמר (bet) על סכום נוסף a או לקרוא (check).
# אם שחקן 1 קורא אז משווים את הקלפים והשחקן עם הקלף הגבוה יותר מקבל את הכסף שנמצא בקופה.
# שחקן 1 מהמר, אז בפני שחקן 2 עומדות שתי אפשרויות: 
#*להשוות את ההימור (call) ולהוסיף סכום a של כסף
#*או לצאת (fold).
#אם שחקן 2 יוצא אז שחקן 1 לוקח את הקופה.
# אם שחקן 2 משווה אז עורכים השוואה בין הקלפים והשחקן בעל הקלף הגבוה יותר מקבל את הכסף שנמצא בקופה.

## ניתוח המשחק
(על מנת לפשט את הניתוח, נניח ש: P =a=1)
* תוחלת הרווח של שחקן 1 אם הוא קורא ללא תלות בקלף שבידו היא 0 (שהוא גם הערך המינמקס של המשחק).
* ערך המינמקס של שחקן 1 אינו גבוה מ-P/2 (כלומר, מ-1/2) משום ששחקן 2 יכול לצאת ואז שחקן 1 ירוויח רק את ההימור ההתחלתי P/2 של שחקן 2. 

## דוגמה לזוג אסטרטגיות אפשריות
נתבונן בזוג האסטרטגיות הבאות:

*שחקן 1 יקרא אם הקלף שלו קטן מ-1/2 ויהמר אם הקלף שלו גדול מ-1/2.
*שחקן 2 יוצא אם הקלף שלו קטן מ-2/3 וישווה אם הקלף שלו גדול מ-2/3.
תוחלת הרווח של שחקן 1 היא:
\frac{P}{2} * \frac{1}{8} - \frac{P}{2} * \frac{3}{8} + \frac{P}{2} * \frac{1}{3} + (\frac{P}{2} + a) * \frac{1}{18} - (\frac{P}{2} + a) * \frac{1}{9} = -\frac{1}{24} 

מכאן שהאסטרטגיה המצוינת לשחקן 1 אינה אסטרטגיה אופטימלית עבורו, שכן היא אינה מבטיחה לו את ערך המינמקס, שהוא גדול או שווה ל-0.

## פתרון של פון נוימן
ננסה למצוא שיווי משקל במשחק באמצעות עקרון האדישות. כלומר, נמצא שיווי משקל שבו הרווח של שחקן 1 זהה כאשר הוא מהמר וכאשר הוא קורא והרווח של שחקן 2 זהה כאשר הוא משווה וכאשר הוא יוצא:

עבור שחקן 1 צריך להתקיים:
:x0 * \frac{P}{2} - (1- x_0) * \frac{P}{2} = y_1 * (\frac{P}{2}) - (1-y_1) * (\frac{P}{2} + a)
:x1 * \frac{P}{2} - (1 - x_1) * \frac{P}{2} = y_1 * (\frac{P}{2}) + (x_1 - y_1) * (\frac{P}{2} + a) - (1- y_1) * (\frac{P}{2} + a) 
באופן דומה, עבור שחקן 2 צריך להתקיים:
:-\frac{P}{2} =[ x_0 * (\frac{P}{2} + a) - (1- x_1) * (\frac{P}{2} + a)] / (x0 + x_1)

פתרון עבור (P=a=1)
:x_0=\frac{1}{9}
:y_1=\frac{5}{9}
:x_1=\frac{7}{9}

במילים אחרות, שחקן 1 מהמר כאשר הקלף שלו קטן מ-1/9 או גדול מ-7/9 הוא קורא אחרת, ושחקן 2 יוצא כאשר הקלף שלו קטן מ-5/9 ומשווה אחרת.

זוג אסטרטגיות זה הוא שווי משקל.

תוחלת התשלום של שחקן 1 היא 5/9 ולכן זהו גם ערך המשחק.

זאת אומרת, פון נוימן מצא זוג אסטרטגיות שיווי משקל: האסטרטגיה של שחקן 2 היא התשובה הטובה ביותר
כנגד האסטרטגיה של שחקן 1, והאסטרטגיה של שחקן 1 היא התשובה הטובה ביותר כנגד האסטרטגיה של שחקן 2.

פון נויומן מסיק שעל מנת לצאת עם רווח מקסימלי, על השחקן לרמות (bluff) כאשר היד שלו גרועה במיוחד.

קטגוריה:פוקר
קטגוריה:ג'ון פון נוימן
דוד די רוסי

**דוד די רוסי** היה סוחר ונוסע לארץ ישראל בשנת ה'רצ"ה 1535. מוצאו היה מאיטליה, מהעיר צ'זנה. התיישב בעיר צפת.

## מסעו בארץ ישראל
[שמאל|ממוזער|200 פיקסלים|מפה ארץ ישראל והמזרח התיכון, [1550]] 
הוא יצא לדרכו מלווה בקרוביו: אחותו חנה ואישהּ יצחק ברוך, בנו אליהו, כלתו ונכדו. האונייה שבה הפליג עברה בין השאר בעיר פמגוסטה באי קפריסין. בדרך הים, נשבה בנו על ידי שודדי ים, ואחר כך נפדה תמורת ממון. ואילו גיסו נפטר פתאום בהיותם בצידון, ובשל כך חזרה אחותו לאיטליה, ובידה הפקיד את איגרתו, שנשמרה לדורות ואשר הופנתה לקהילות יהודי איטליה. הוא הגיע אל חופי הארץ, בה' באדר ה'רצ"ה 1535. באיגרתו הוא מזכיר את אירועי זמנו, ובהם מותו של האפיפיור קלמנס השביעי ובחירתו של אפיפיור חדש ואת מערכותיו של סולימאן המפואר, שולטאן האימפריה העות'מאנית בפרס ויחסו, הסביר לדעתו אל היישוב היהודי בארץ.הוא למד וסקר באיגרתו את המצב הכלכלי בארץ ישראל ובמיוחד בחלקה הצפוני בו עבר או התגורר: טריפולי, ביירות וצפת וסביבתה; וגם על תנועת הסחורות לערי נמל באפריקה, כגון אלכסנדריה שבמצרים. ענפי הכלכלה העיקריים בצפון הארץ לפי איגרתו הם חקלאות: תבואה ומטעים, והכנת בגדים בסדנאות מלאכה. וכן מספר על הובלת מים ממעיין בדרך לחברון וגם תותחים ואבק שרפה אל מצודת דוד בירושלים.

## לקריאה נוספת
* אברהם יערי (עורך), **[[אגרות ארץ ישראל]]**, רמת גן: הוצאת מסדה, 1971, עמ' 187-182.

## קישורים חיצוניים
* 

קטגוריה:סופרי מסע יהודים
קטגוריה:ארץ ישראל: נוסעים יהודים
קטגוריה:התקופה העות'מאנית בארץ ישראל
קטגוריה:יהודים איטלקים
קטגוריה:אנשי עליות קדומות לארץ ישראל
קטגוריה:עולים לארץ ישראל במאה ה-16
קולט אדים

200px|שמאל|ממוזער|קולט אדים במטבח
**קולט אדים** הוא מתקן הכולל מאוורר מעל תנור או כיריים. הוא נועד לסלק מהאוויר שמנים, תוצרי שרפה, עשן ואדים.

## היסטוריה
קולט אדים נכנס לשימוש ביתי בשנת 1933 ואיפשר את חזרתו של המטבח הכפרי שהיה משולב עם שאר חלקי בתי העניים בתקופה טרום מודרנית, באדריכלות בתים רבי קומות, ללא צורך לסבול מההשלכות השליליות שבו (ריחות ופיח בתוך ומחוצה לו).

## ייעוד
המתקן מיועד לסלק חום וחומרים הנפלטים במהלך הבישול שביחד עלולים להשפיע לרעה על בריאות האנשים הנמצאים בקרבת התנור וגורמים לעייפות וירידה בריכוז. כמו כן הוא מיועד למנוע מהחומרים הללו לשקוע במטבח.
## מבנה
קולט אדים מורכב לכל היותר משלושה חלקים: כנף או לוח לכידה לגזים העולים (הידוע גם כ"משאבת רעלים"), מספר שונה של מסננים ומאוורר או מפוח ליצירת שאיבה מאולצת.

קיימות שתי תצורות לקולטי אדים: בעל תעלה (המסלקת אוויר) וללא תעלה (המבצע סירקולציה לאוויר). במקרה של קולט אדים בעל תעלה, היא מחוברת לאותה התעלה שפולטת את האוויר הנכנס החוצה מן המבנה. בתצורה השנייה האוויר עובר דרך מסנן המכיל פחם פעיל שקושר ריח ועשן והאוויר מוחזר חזרה למטבח.

קולט אדים בעל תעלה מאפשר לסלק את כל הפסולת המגיעה אליו ומבטל את צורך בהחלפת מסננים ואיבוד כוח הנגרם על ידם בעוד קולטי אדים ללא תעלה מחזירים חום ולחות חזרה למטבח. החיסרון של קולטי אדים עם תעלה מתבטא כאשר קיים חוסר מקום פנוי או חוסר אפשרות להתקין את צינור הפליטה החיצוני. ישנם קולטי אוויר המאפשרים את הרכבתם בשני האופנים.

קיימים קולטי אדים עם בקרה אלקטרונית, אך רוב קולטי האדים הקיימים בשוק מופעלים בצורה מכנית. לחלקם יש תאורה פנימית.

## הערכת יעילות העבודה
יעילותו של קולט האדים נמדדת במטר מעוקב של אוויר נשאב לשעת עבודת מכשיר. העבודה התקינה של מכשיר מאפשרת להחליף את כל האוויר במטבח 12 פעמים במשך שעה אחת כשהנוסחה לחישוב יעילות המכשיר בעל צינור היא: 
[שטח המטבח]*[גובה התקרה]*12*1.3
כאשר 1.3 זהו המקדם המינימלי המתחשב בקומת הדירה, ניקיונו ואורכו של צינור הפולט.

## ראו גם
* מנדף כימי
* מיזוג המטבח

## קישורים חיצוניים

## הערות שוליים

קטגוריה:מכשירי חשמל ביתיים
קטגוריה:מכשירי מטבח
קטגוריה:אוורור
לין קרלין

** מרי לין ריינולדס** (באנגלית: **Mary Lynn Reynolds**; נולדה ב-31 בינואר 1938) היא שחקנית אמריקאית מועמדת פרס אוסקר לשחקנית המשנה הטובה ביותר לשנת 1968 על תפקידה בסרט "פנים".

## ביוגרפיה
קרלין נולדה בלוס אנג'לס למוריאל אליזבת ריינולדס ולמנהל העסיקי ההוליוודי לורנס קריימר.
לפני הופעת הבכורה המפורסמת שלה בסרטו של ג'ון קסאבטס "פנים" עליה הייתה מועמדת לפרס אוסקר לשחקנית המשנה הטובה ביותר פוטרה קרלין מעבודתה כמזכירתו של רומן פולנסקי.
לאחר הפריצה שלה שיחקה קרלין בסרטים "רוכבים פראים" של בלייק אדוארדס, "Silent Night, Lonely Night"
ובקומדיה של מילוש פורמן "התפשטות" בתפקיד לין טיין עליו הייתה מועמדת לפרס באפט"א לשחקנית הטובה ביותר.
ב-1972 הופיעה בסרט האימה הקנדי של בוב קלארק "חלום המוות" בתפקיד כריסטין אמו של אנדי ברוקס.
בטלוויזיה האמריקאית שיחקה קרלין בסדרת הדרמה "James at 15" וכשחקנית אורחת בסדרות הדרמה "The Waltons" ו"Trapper John, M.D.".

הייתה נשואה בחייה שלוש פעמים: לפיטר הול ממנו התגרשה לאחר שנתיים, לאדוארד קלין איתו הביאה שני ילדים ובניהם שדר הרדיו דן קרלין. כיום נשואה לג'ון וולף.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:שחקניות קולנוע וטלוויזיה אמריקאיות
קטגוריה:אמריקאיות שנולדו ב-1938
קטגוריה:אמריקאים שנולדו ב-1938
אח"י חרב (סער 3)

**אח"י חרב** הייתה ספינת טילים מדגם סער 3 שפעלה בשירות חיל הים הישראלי משנת 1969 עד סוף שנות ה-80.

## בשירות חיל הים
הספינה אח"י חרב נבנתה במספנות קונסטרוקסיון מקאניק דה נורמאנדי בשרבורג שבצרפת והובאה לישראל בשנת 1969 במסגרת מבצע נועה בה הוברחו מצרפת חמש ספינות טילים של חיל הים לאחר שצרפת הטילה אמברגו על יצוא נשק ממנה לישראל.

ב-9 באפריל 1973 השתתפה הספינה במבצע אביב נעורים והנחיתה סירות גומי מול חופי ביירות, בפעולה חוסלו כמה מבכירי אש"ף.
### מלחמת יום הכיפורים
באוקטובר 1973  השתתפה הספינה בקרבות הזירה הימית במלחמת יום הכיפורים. ב-6 באוקטובר בקרב פורט סעיד הדפה הספינה ניסיון התקפה מצרי על מוצב של חיל הים בחופי סיני. 
בליל ה-8 באוקטובר השתתפה בקרב דמיאט במצרים והטביעה ספינת אוסא מצרית.
ב-11 באוקטובר השתתפה בהפגזת מטרות בחופי סוריה, היא השמידה מתקנים בנמל לטקיה.

### המשך שירות
ב-30 באוקטובר 1976 איתרה אח"י חרב בפיקוד רוני פלג, שתי סירות מחבלים מערבית לנבי יונס סירה אחת הושמדה והשנייה נגררה לחיפה. 

ערב מלחמת לבנון הראשונה הייתה הספינה בשלב אחרון של שיפוץ כללי במספנת חיל הים באילת. והיא הצטרפה למלחמה ב-24 ביוני 1982 כאשר חצתה את תעלת סואץ בדרכה מאילת לזירה הצפונית.

הספינה הוצאה מן השירות בסוף שנות ה-80 לאחר ההצטיידות בספינות הטילים המשודרגות מדגם סער 4.5.

בשנת 2002 הושקה ספינה מדגם סער 4.5 נירית, שנקראה גם היא אח"י חרב.

## גלריה

File:CherevBardas54.jpg|ירכתי אח"י חרב ללא טילים מוכנה לקבל סירות גומי לקראת מבצע ברדס 54–55 .
File:SagCherevBardas21973.jpg|ירכתי אח"י חרב בהתארגנות למבצע ברדס 54–55  פברואר 1973.
File:ShabtaiPeresCherevBridge1973.jpg|מפקד שייטת ספינות הטילים אל"ם שבתאי לוי (קצין) מקבל אורח מאפריקה בגשר אח"י חרב.
File:INSCherev910 1973.jpg|צוות אח"י חרב עם מפקד השייטת מיכאל ברקאי 9 באוקטובר 1973.
File:CherevCrew9101973.jpg|צוות אח"י חרב חזרה מקרב דמיאט בנמל חיפה
File:ShmuelPeres.jpg|מפקד אח"י חרב סרן שמואל פרס בתקופת מלחמת יום הכיפורים.
File:ChervCrew1973.jpg|צוות אח"י חרב על חרטום הספינה.


## מפקדי הספינה

## קישורים חיצוניים

* עודי רענן,	[פסגה ותיקי הספינה'''](https://beingalim.files.wordpress.com/2021/02/2005-5-bg-8.pdf	'''מפגש),	"בין גלים", 8, מאי 2005 עמ'	62.
## ביאורים

## הערות שוליים

חרב
ויוויאן מרצ'נט

**ויוויאן מרצ'נט** (באנגלית: **Vivien Merchant**; 22 ביולי 1929 - 3 באוקטובר 1982) הייתה שחקנית קולנוע ותיאטרון אנגלייה שהייתה מועמדת פרס אוסקר לשחקנית המשנה הטובה ביותר ולפרס גלובוס הזהב לשנת 1966 על תפקידה בקומדיה "אלפי".
מרצ'נט הייתה אשתו של המחזאי והתסריטאי המפורסם הרולד פינטר.

## ביוגרפיה
מרצ'נט נולדה בשם אדה תומפסון במנצ'סטר.
לקחה את שם הבמה שלה "ויוויאן" מכוכבת הקולנוע ויוויאן לי.

## קריירת משחק
החלה את הקריירה שלה על בימות תיאטרון בשנת 1948 והתפרסמה בפעם הראשונה בקומדיה הרומנטית "אלפי".
על הופעתה בתפקיד לילי קיבלה את פרס באפט"א לשחקנית המבטיחה ביותר ומועמדויות לפרס אוסקר לשחקנית המשנה הטובה ביותר ולפרס גלובוס הזהב.
בשנת 1964 קיבלה מרצ'נט את פרס באפט"א לשחקנית הטובה ביותר בסדרת טלוויזיה.
הופיעה לאחר מכן בדרמות "תאונת דרכים" של ג'וזף לוסי בתפקיד רוזלינד אשתו של הפרופסור סטיבן (דירק בוגרד), "החקירה" של סידני לומט בתפקיד מאורין אשתו הבלש סרג'נט ג'ונסון (שון קונרי) ו-"A War of Children".
ב-1972 השתתפה בסרטו האחרון של אלפרד היצ'קוק "פרנזי" בתור אשתו של מפקד המשטרה אוקספורד והייתה מועמדת לפרס באפט"א על הופעת המשנה שלה בסרט "הביתה".

## חיים אישיים
למרצ'נט היה ילד אחד מנישואיה ההרסניים למחזאי והתסריטאי הרולד פינטר שהסתיימו בגירושין מתוקשרים, לאחר שפינטר החל לנהל רומן עם הסופרת אנטוניה פרייזר.
לאחר הגירושין שקעה בדיכאון עמוק ונפלה לאלכוהוליזם ממנו מתה בגיל 53 בשנת 1982.

## קישורים חיצוניים

* 

קטגוריה:שחקניות קולנוע וטלוויזיה אנגליות
קטגוריה:שחקניות תיאטרון אנגליות
קטגוריה:בריטיות שנולדו ב-1929
קטגוריה:בריטים שנולדו ב-1929
קטגוריה:בריטיות שנפטרו ב-1982
קטגוריה:בריטים שנפטרו ב-1982
נבחרת אנגולה בכדורסל נשים

**נבחרת אנגולה בכדורסל נשים** היא קבוצת כדורסל הנשים הלאומית של אנגולה. הנבחרת זכתה פעם אחת באליפות אפריקה בכדורסל נשים בשנת 2011 ועקב כך העפילה לראשונה בתולדותיה לאולימפיאדת לונדון ובה הפסידה בכל משחקיה.
נבחרת אנגולה מעולם לא העפילה לאליפות העולם בכדורסל נשים.

בעבר הנבחרת הייתה בין החזקות בישבת. היא זכתה פעמייפ באליפות אפריקה (2011 ו-2013) ו-5 פעמים זכתה במדליית ארד.

## קישורים חיצוניים

* 
* נתונים מאתר פיב"א

## הערות שוליים

אנגולה
צפיפות נושאי מטען

**צפיפות נושאי המטען** הוא פרמטר פיזיקלי המאפיין את מספר החלקיקים הטעונים החופשיים ליחידת נפח, שמגיבים למתח חשמלי ויוצרים הולכה בחומר. בדרך כלל חלקיקים אלו הם אלקטרונים ובמוליך למחצה גם חורים.

## הגדרה מתמטית
בשונה מצפיפות מטען - שהיא מספר החלקיקים הטעונים ליחידת נפח עבור אנרגיה מסוימת - **צפיפות נושאי המטען** מתקבלת על ידי אינטגרציה על צפיפות המצבים באנרגיה כפול האכלוס שלהן, על פני כל האנרגיות, מחולק ביחידת נפח:

n=\int D(\mathbf E)f(\mathbf E)  \,\mathrm{d}E.

כאשר D היא צפיפות המצבים, f היא התפלגות פרמי-דיראק ו-n הוא הסימון המקובל לצפיפות נושאי המטען.

במוליך למחצה, כאשר ישנה גם צפיפות של חורים, צפיפות נושאי המטען מוגדרת בצורה הבאה:

\sqrt{n_e\cdot\ n_p}

## מדידה אמפירית
**צפיפות נושאי המטען** נמדדת בדרך כלל על ידי אפקט הול, שבו נוצר מתח בכיוון ניצב לזרימת הזרם בהשפעת שדה מגנטי על ידי כח לורנץ. מתח זה תלוי בצפיפות נושאי המטען:
V_{hall} = {I\cdot B \over n\cdot e\cdot d}

צפיפות נושאי מטען משתנה בדרך כלל בין n=10^{17}[cm^{-3}] בחומר מבודד ובין n=10^{23}[cm^{-3}]  במוליך טוב.

קטגוריה:פיזיקה של מצב מוצק
קטגוריה:מוליכים למחצה
סטפ אפ 2: הרחובות

**סטפ אפ 2: הרחובות** (באנגלית: **Step Up 2: The Streets**) הוא סרט ההמשך לסרט סטפ אפ, אשר יצא לאקרנים בשנת 2008. הסרט בוים על ידי ג'ון מ. צ'ו, ומככבים בו בריאנה אביגן, רוברט הופמן וקאסי ונטורה.

## תקציר העלילה
אנדי (מגולמת על ידי בריאנה אביגן) היא רקדנית רחוב המתגוררת יחד עם האפוטרופוסית שלה, שרה, שגידלה אותה מאז שאימה נפטרה. בתחילת הסרט אנדי חברה בלהקת רקדני רחוב בשם "410" אשר ידועים לשמצה בבולטימור ומבוקשים על ידי המשטרה בשל מעשי ונדליזם והפרת הסדר הציבורי. שרה מכריחה את אנדי בתחילת הסרט לנטוש את 410. בהמשך, בן דוד של אנדי טיילר גייג' (סטפ אפ) משכנע את אנדי לנסות להתקבל לבית הספר לאמנויות במרילנד. אנדי עוברת את האודישן ומתקבלת לבית הספר אך מתקשה בהמשך להשתלב בבית הספר החדש. נחושה להוכיח את כישוריה, אנדי מקימה צוות רקדנים חדש הכולל מספר חברים לכיתה ובהם צ'ייס (מגולם על ידי רוברט הופמן), אשר נרשמים לתחרות ריקודי רחוב מחתרתית נחשבת בשם "הרחובות" ובהמשך יתחרו ברקדני הרחוב של 410.

## הדמויות
### דמויות ראשיות
* אנדי ווסט (בריאנה אביגן) - גיבורת הסרט.
* צ'ייס קולינס (רוברט הופמן) - נער עשיר המתאהב באנדי.
* רוברט אלכסנדר השלישי (מוס) (אדם סבני)  - רקדן מוכשר ואחד החברים הכי טובים של אנדי.

### דמויות משניות
* טיילר גייג' (צ'נינג טייטום) - רקדן מוכשר. בן דוד של אנדי.
* בלייק קולינס (וויל קמפ) - מנהל בית הספר לאומניות שבמרילנד.
* סופי דונובן (קאסי ונטורה) - אחת מהאקסיות של צ'ייס שמתאהבת בהמשך במוס.
* מיסי סראנו (דניאל פולנקו) - אחת מחברותיה של אנדי השייכת ל"410".
* מאנסטר (לויס רוסדו) - רקדן בקבוצת רקדני הרחוב של אנדי.
* קייבל (הארי שום) - רקדן בקבוצת רקדני הרחוב של אנדי.
* פליי (ג'נלי קיימברידג') - רקדן בקבוצת רקדני הרחוב של אנדי.
* סמיילס (לה-ג'ון דאנטזלר) - רקדן בקבוצת רקדני הרחוב של אנדי.
* ג'ני קידו (מרי קודה) - רקדנית בקבוצת רקדני הרחוב של אנדי.
* שרה (סוניה סון) - אמה המאמצת של אנדי. חברתה הטובה ביותר של אמה של אנדי אשר אימצה את אנדי לאחר שאימה מתה מסרטן.
* טאק (בלק תומאס) - המנהיג של להקת רקדני הרחוב "410" והאקס של אנדי.
* פליקה שו (טלישה שב) - חברתה הטובה ביותר של אנדי.
* די ג'י סטנד (בוגי) - הדי ג'יי של תחרות ריקודי הרחוב המחתרתית "הרחובות".

## פסקול

## קישורים חיצוניים

* 

קטגוריה:סרטי 2008
קטגוריה:סרטי המשך אמריקאיים
קטגוריה:סטפ אפ
קטגוריה:זוכי פרס בחירת הנוער: סרטים
קטגוריה:סרטי ג'ון מ. צ'ו

קטגוריה:סרטי דרמה רומנטית אמריקאיים
איינהרד

**איינהרד** (בגרמנית: **Einhard**; 770 – 14 במרץ 840) היה מלומד פרנקי, ומזכירם של המלכים קרל הגדול, ובנו לואי החסיד. חיבורו הביוגרפי "חיי קרל הגדול" (Vita Karoli Magni) הוא אחת מהביוגרפיות המפורסמות ביותר שנשתמרו מימי הביניים.

## חייו
איינהרד נולד סמוך לשנת 770 למשפחת אצולה פרנקית, שלא ידועים עליה פרטים רבים. מסמך הענקה שערך איינהרד עצמו, מספר על אדמות שהעניקו בני הזוג איינהרד ואנגילפרית' (כנראה הוריו) למנזר פולדה, ומכאן יש חוקרים המניחים כי מוצא משפחתו של איינהרד מפרנקיה המזרחית.

איינהרד נשלח בנערותו להתחנך במנזר פולדה, שהיה מרכז אינטלקטואלי חשוב בתקופת הרנסאנס הקרולינגי. אב המנזר בתקופת לימודיו, **באוגולף** (780–802) היה זה ששלח אותו בשנות ה-20 לחייו (שנות ה-90 של המאה ה-8) לחצרו של קרל הגדול.

### בחצרו של קרל הגדול
איינהרד, כמו רבים באימפריה הפרנקית (ביניהם גם קרל הגדול), היה גם תלמידו של המלומד האנגלי אלקווין, אשר גם הוא היה מבין אנשי שלומו של המלך קרל. 

בפתיחה לחיבורו **חיי קרל הגדול** מספר איינהרד שמיום בואו לחצר, פרס עליו קרל הגדול את חסותו:

כפי שניתן לראות בציטוט שהובא לעיל, איינהרד נעשה חברם הטוב של 3 בניו החוקיים (שכן היו לו ממזרים  רבים) של קרל: פפין, קרל ולואי, שלימים יהיה היורש של קרל הגדול. בתוך זמן קצר לאחר בואו לחצר המלכותית נעשה איינהרד לאיש סודו ואחד מיועציו הבכירים של קרל הגדול. קשריו של איינהרד עם קרל התהדקו עוד יותר עם פרישתו של אלקווין מהחצר המלכותית.

איינהרד זכה בחצרו של קרל הגדול לשני כינויים: אחד מהם היה "נרדולוס" (על שם צמח הנרד), ככל הנראה משום שנהג להתבשם. לדברי יצחק חן, אנשי החצר הקרולינגית הכירו את המילה העברית "נרד", שכן כך היא מופיעה בתרגום הירונימוס. הכינוי השני שהוצמד לו היה "בצלאל", על שם הדמות התנ"כית, שעליו מסופר שהיה מלא "רוח אלוהים, בחכמה בתבונה ובדעת ובכל מלאכה".

### לאחר מותו של קרל הגדול
לאחר מותו של קרל הגדול (814), היה איינהרד לאדם היחיד מבין אנשי חצרו של קרל הגדול שלא הודח מתפקידו, ונשאר לשרת גם את בנו, לואי החסיד. במכתבים מהשנים 829 ו-830, התלונן איינהרד על מיחושי בטן וכאבי גב, שהביאו לפרישתו מהחיים הציבוריים.

בשנת 830 פרש איינהרד מפעילותו בשירות המלך הפרנקי, וכאות הוקרה לשירותיו קיבל את משרת אב המנזר של , ליד פרנקפורט.

איינהרד התקשה להתמודד עם מותה של אשתו האהובה, אמה (בשנת 836) והחל מתבודד מהעולם. בעקבות מות אשתו, אפילו הקיסר, לואי החסיד, בא לנחמו. איינהרד הלך לעולמו 4 שנים לאחר מות אשתו, ב-14 במרץ 840.

## לקריאה נוספת
* איינהרד, **חיי קרל הגדול**, תרגום, מבוא והערות: יצחק חן, הוצאת האוניברסיטה הפתוחה, 2005; מהדורה מעודכנת, תשפ"א 2021

## קישורים חיצוניים

* הטקסט המלא של הספר **חיי קרל הגדול** (בלטינית) באתר '''The Latin Library'''
* 
* 

## הערות שוליים

קטגוריה:היסטוריונים של ימי הביניים
קטגוריה:קרל הגדול
קטגוריה:ביוגרפים
קטגוריה:נפטרים ב-840
מארקאנטוניו ג'וסטיניאן

**מארקאנטוניו ג'וסטיניאן** (באיטלקית: **Marcantonio Giustinian**; 2 במרץ 1619 - 23 במרץ 1688) היה דוכס ונציה בין השנים 1684–1688, ה-107 במספר.
## ביוגרפיה
ג'וסטיניאן היה הרביעי מבין ששת בניהם של פייטרו ומרינה ג'וסטיניאן. המשפחה ישבה בארמון רחב ידיים, פאלאצו ג'וסטיניאן שעל התעלה הגדולה בוונציה, שבו הלחין ריכרד וגנר במאה ה-19 את המוזיקה עבור האופרות טריסטן ואיזולדה ופרסיפל.

ג'וסטיניאן היה אדם אדוק ומלומד, ששלט בעברית, בלטינית וביוונית. לאחר שלמד פילוסופיה, תאולוגיה והיסטוריה באוניברסיטת פדובה, החזיק ג'וסטיניאן במשרות ציבוריות שונות. מונה לתפקיד שלטוני (Provveditore) בזמן המלחמה בכרתים ולשגריר של מלך צרפת שהעניק לו תואר אבירות. בזכות כישורי הנאום בהם ניחן, הוא שכנע את צרפת לספק לוונציה מימון במלחמתה בכרתים. בוונציה עצמה הוא כיהן כקונסיליירה וכחבר מועצת העשרה, גוף שלטוני ברפובליקת ונציה.

אחרי מות דוכס ונציה אלוויזה קונטאריני, נבחר ג'וסטיניאן ב-26 ינואר 1684 לדוכס, זאת בניגוד לציפיות שלתפקיד ייבחר המפקד הצבאי המהולל פרנצ'סקו מורוזיני. ג'וסטיניאן עצמו העדיף ככל הנראה לפרוש למנזר סן ג'ורג'ו, והשתתף בבחירות בחוסר רצון לאחר מאמצי שכנוע מצד המועצה, שראתה בו אדם גמיש שיהיה קל יותר לשלוט בו מאשר מורוזיני.

לאחר טקס ההכתרה שלו חגגה ונציה את ניצחונותיה על הטורקים בידי פרנצ'סקו מורוזיני, בטקסי הודיה כנסייתיים, פסטיבלים, ריקודים והדלקת אורות בעיר; המארגנים היהודים מגטו ונציה בלטו במיוחד ביצירתיות שלהם. אירוע פאר נוסף בעיר שכלל תאורת לילה, משטי ספינות והפרחת כדורים היה הקרנבל, שמשך כבר אז כמות רבה של תיירים מאירופה.

תקופת שלטונו הקצרה בת ה-4 וחצי שנים התאפיינה בסדרת חגיגות שופעות פאר. כל אירוע שימש עבורו כעילה לחגיגה, שהחלה בשירת ההמנון הנוצרי טה דאום (Te Deum) בכנסייה והמשיכה עם מסיבות. את ההחלטות החשובות הותיר ליועציו, עובדה שעוררה עליו ביקורת מצד חלק מתושבי ונציה.

ג'וסטיניאן מת ב-13 במרץ 1688 במפתיע כתוצאה מניתוח כושל, ונקבר על פי צוואתו בכנסיית סן פרנצ'סקו דלה ויגנה. לאחר מותו הופץ שיר הומוריסטי אודות שני הרופאים, טון ודולפין, (שמיתרגמים גם ל"טונה" ו"דולפין"), שבו נטען שהדוכס נהרג בידי שני דגים.

ג'וסטיניאן מעולם לא נישא ואף לא קיים יחסי מין עם אישה, ואהב להתפאר שבכך נמנע מחטא.

## קישורים חיצוניים

קטגוריה:דוכסי ונציה
קטגוריה:ילידי 1619
קטגוריה:נפטרים ב-1688
נבחרת בריטניה בכדורסל נשים

**נבחרת בריטניה בכדורסל נשים** היא קבוצת כדורסל הנשים הלאומית של בריטניה. הנבחרת הורכבה מנבחרותיהן של אנגליה, סקוטלנד וויילס בדצמבר 2005, במטרה לבנות נבחרת תחרותית שתוכל להשתתף באולימפיאדת לונדון בשנת 2012. הנבחרת לא כוללת שחקניות כדורסל מצפון אירלנד, אף על פי שהן זכאיות להשתתף בה. השחקניות מצפון אירלנד נוהגות לייצג את נבחרת הכדורסל של אירלנד.  

נבחרת בריטניה השתתפה מספר פעמים באליפות אירופה בכדורסל נשים בשנת 2019 וסיימה במקום ה-4. 

## הישגי הנבחרת
### משחקים אולימפיים
הנבחרת השתתפה במשחקים האולימפיים לראשונה בתולדותיה באולימפיאדת לונדון 2012 ובה הפסידה בכל משחקיה.

### אליפות אירופה בכדורסל נשים

## קישורים חיצוניים

* 
* נתונים מאתר פיב"א

## הערות שוליים

בריטניה
קטגוריה:הממלכה המאוחדת: כדורסל
קטגוריה:הממלכה המאוחדת: ספורט נשים
Counter-Strike: Condition-Zero

**Counter-Strike: Condition-Zero** (מילולית: מכת נגד: מצב אפס) הוא משחק וידאו מרובה משתתפים, המשחק עוקב ל-Counter-Strike. המשחק יצא לאור בשנת 2003 באמצעות מנוע GoldSrc כולל מצב מרובה משתתפים, אילו תכונות אופי מודלים עדכניים, מרקמים, מפות וצובטת גרפיים אחרים. שלא כמו ב-Counter-Strike האחרים,"מצב אפס" מכיל גם חבילת לשחקן יחיד של משימות שבהן הוא נלחם כחייל ביחידת קומנדו ונלחם בכל מיני מפות שבנו במיוחד למשימות. הבוטים של ה-Counter-Strike הם חלק בולט של משחק "מצב אפס". המשחק הוא השני בסדרה.

## פיתוח
פיתוח "מצב אפס" התחיל בשנת 2000 אחרי שהגרסה הראשונה יצאה, בתחילה על ידי Rogue Entertainment . בתחילת מאי בשנת 2001 הודיעה Rogue Entertainment שהיא מפסיקה את הפיתוח ובעקבותיה גם כל שאר החברות והשאירו רק את Valve בפיתוח המשחק. מאחר ש-Valve נשארה לבד היא נתנה לחברה Gearbox Software להמשיך לפתח את המשחק ובזכות זה Valve יכלה להתמקד בפיתוח מנוע חדש (Source) בשביל להתחיל לפתח את:
*Half-Life 2
*Team Fortress 2
*Counter-Strike: Source

ועוד משחקים כגון Left 4 Dead ו-Portal.

## Deleted Scenes
למשחק Counter-Strike: Condition-Zero יש חבילת הרחבה בשם **Counter-Strike: Condition-Zero Deleted Scenes** שהיא חבילה שבאה בתור משחק בפני עצמו ומהווה את הקמפיין לשחקן יחיד שנחתך מהמשחק המקורי, אשר שמר על אספקט המרובה המשתתפים.

## קישורים חיצוניים

* 

* 
* הוויקי הרשמית של המשחק 

קטגוריה:משחקי וידאו משנת 2003
קטגוריה:משחקי יריות ממוחשבים (גוף ראשון)
קטגוריה:משחקי וידאו משנת 2004
קטגוריה:משחקי וידאו שפותחו בארצות הברית
שירלי טמפל (קוקטייל)

**שירלי טמפל** (מאנגלית: **Shirley Temple**) הוא קוקטייל וירג'ין (ללא אלכוהול) מפורסם המורכב מ-220 מ"ל ג'ינג'ר אייל ו-15 מ"ל גרנדין. הקוקטייל נקרא על שם השחקנית המפורסמת שירלי טמפל ומוגש בדרך כלל לאנשים שאינם יכולים או רוצים לשתות אלכוהול, כגון קטינים או נהגים תורנים.

כדי להכין את המשקה, מוזגים את הג'ינגר אייל להייבול מלאה בקרח, ולבסוף מוסיפים את הגרנדין ומקשטים בדובדבן.

## קישורים חיצוניים

* 

קטגוריה:קוקטיילים
קטגוריה:משקאות הקרויים על שם אישים
קטגוריה:שירלי טמפל
ג'ודי בנסון

**ג'ודי בנסון** (באנגלית: **Jodi Benson**; נולדה ב-10 באוקטובר 1961) היא מדבבת, שחקנית וזמרת אמריקאית, הידועה בעיקר כמדבבת של אריאל בסרט "בת הים הקטנה". על תפקיד זה קיבלה את תואר אגדת דיסני בשנת 2011.

## ביוגרפיה

### ראשית חייה והשכלה
בנסון נולדה בשם ג'ודי מרזורטי (Jodi Marzorati) ברוקפורד, אילינוי. החלה לשיר בגיל 5. בשנת 1979 סיימה את לימודיה בבית הספר התיכון הקתולי בוילן.

בנסון למדה באוניברסיטת מיליקין, וקיבלה תואר BFA בתיאטרון מוזיקלי.

### קריירה
בשנת 1982, הייתה חלק מאנסמבל השחקנים בסיבוב ההופעות הלאומי של המחזמר "יוסף וכתונת הפסים המשגעת". בשנת 1983 הופיעה לראשונה בברודוויי במחזמר "מרילין: אגדה אמריקאית" בתפקיד נערת מפעל.

בשנת 1986 גילמה את דוריה הדסון במחזמר "חיוך" בברודוויי.

בשנת 1989, בנסון הופיעה במחזמר "Welcome to the Club" בתפקיד בטי ברסטטר בברודוויי, לצד סמואל א. רייט. באותה שנה דיבבה את אריאל בסרט "בת הים הקטנה".

בשנת 1991, בנסון הופיעה בתפקיד שוטרת בסדרת הטלוויזיה "האנטר".

בשנת 1992, בנסון הופיעה במחזמר "Crazy for You" בתפקיד פולי בייקר בברודוויי, על תפקיד זה הייתה מועמדת לפרס טוני לביצוע הטוב ביותר על ידי שחקנית ראשית במחזמר.

בין השנים 1992-1994 דיבבה את אריאל בסדרת הטלוויזיה "בת הים הקטנה", ובשנת 1994 דיבבה את אצבעונית בסרט בעל אותו שם.

בשנת 1997, בנסון דיבבה את וויבו בסרט "הפרופסור המפוזר", ואת בל בסרט "מזמור חג המולד".

בשנת 1998 דיבבה את אן דארו בסרט "מייטי קונג", והופיעה בתפקיד המספרת בסיבוב הופעות של המחזמר "יוסף וכתונת הפסים המשגעת".

בין השנים 1998-1999 דיבבה את הלנה בסדרת הטלוויזיה "הרקולס", ובשנת 1999 דיבבה את ברבי בסרט "צעצוע של סיפור 2".

בשנת 2000, היא שבה לדבב את אריאל בסרט "בת הים הקטנה 2: השיבה לים", את אסנת בסרט "יוסף נסיך החלומות", את אקווגירל בסדרת הטלוויזיה "באטמן: הדור הבא" ואת נאסירה במשחק הווידאו "אלאדין ונקמתה של נאסירה".

בשנת 2001 דיבבה את ליידי בסרט "היפהפייה והיחפן 2", על תפקיד זה הייתה מועמדת לפרס אנני לדיבוב הטוב ביותר.

בשנת 2002, דיבבה את אריאל בגרסה האנגלית למשחק הווידאו "Kingdom Hearts", ובשנת 2003 דיבבה את אניטה בסרט "על כלבים וגנבים 2: הרפתקאות פאטץ' בלונדון".

בין השנים 2005-2007, בנסון דיבבה מספר דמויות בסדרת הטלוויזיה "מחנה לזלו!", ובשנת 2007 הופיעה בתפקיד סם בסרט "מכושפת".

בשנת 2008, היא שבה לדבב את אריאל בסרט "בת הים הקטנה 3: סיפורה של אריאל". בשנת 2010 דיבבה את ברבי בסרט "צעצוע של סיפור 3", ובשנת 2011 דיבבה אותה בפרק "חופשה בהוואי" בסדרה "צעצוע של סיפור בקיצור".

בשנת 2018 דיבבה את אריאל בסרט "ראלף שובר את האינטרנט".

בשנת 2019 הופיעה בתפקיד עצמה בספיישל הטלוויזיוני "בת הים הקטנה הופעה חיה!".

בשנת 2022 דיבבה את תמי גובלסוורת' בסדרה "הרעשנים", ואת אריאל במשחק הווידאו "Disney Dreamlight Valley".

בשנת 2023 הופיעה בהופעת קמע בסרט "בת הים הקטנה", ודיבבה את אריאל בסרט הקצר "היה היה סטודיו" ובספיישל הטלוויזיוני "לגו נסיכות דיסני: טירת ההרפתקאות".

### חיים אישיים
ב-19 במאי 1984, ג'ודי נישאה לריי בנסון. לזוג שני ילדים.

## פילמוגרפיה
### קולנוע

### טלוויזיה

### משחקי וידאו

## תיאטרון

**מודגש** – הפקת ברודוויי

## דיסקוגרפיה

## פרסים ומועמדויות

## קישורים חיצוניים

* ג'ודי בנסון, באתר Playbill
* ג'ודי בנסון, באתר Internet Broadway Database

## הערות שוליים

קטגוריה:מדבבות אמריקאיות
קטגוריה:אגדות דיסני
קטגוריה:בוגרי אוניברסיטת מילקין
קטגוריה:אמריקאיות שנולדו ב-1961
קטגוריה:אמריקאים שנולדו ב-1961
The Orange Box

**The Orange Box** (בתרגום חופשי: החבילה הכתומה) היא חבילה שכוללת חמישה משחקים:
* Half-Life 2
* Half-Life 2: Episode One
* Half-Life 2: Episode Two
* Portal
* Team Fortress 2

החבילה שוחררה בתאריך ה-9 בנובמבר 2007 ויצאה לפלטפורמות Microsoft Windows,Mac OS X,פלייסטיישן 3 ו-Xbox 360, כל המשחקים מופעלים על ידי מנוע Source בגרסתו החדשה שעודכנה עם הפצת החבילה ומהווה שיפור למנוע הסורס המקורי מ-2004. שיווק החבילה זכה להצלחה רבה.

## המשחקים בחבילה
### Half-Life 2

Half Life 2 הוא המשחק השני בסדרה המצליחה Half-Life (לא כולל חבילות הרחבה) שפיתחה החברה Valve.

המשחק, בדומה לקודמו, מציג בינה מלאכותית טובה, אנימציית דמויות באיכות גבוה, עיצוב שלבים מעניין וסצנות מתוסרטות במקום סרטוני מעבר. המשחק משתמש במנוע ה"סורס" (Source), המדמה אפקטים פיזיקליים בצורה מציאותית. למשחק נוספו מספר כלי נשק חדשים (אחד מהם הוא רובה כוח המשיכה, שקיים רק במשחק זה), וכלי רכב שונים המיועדים לשלבים הפתוחים של המשחק.

### Half-Life 2: Episode One

Half-Life 2: Episode One ממשיך עלילתית את קורותיו של גורדון פרימן גיבור המשחקים הקודמים בסדרה. המשחק מוסיף בין ארבע לשש שעות משחק. במקור המשחק נקרא Half-Life 2: Aftermath,אבל שינו את שמו ל-Half-Life 2: Episode One כאשר Valve הודיעה על המשך. המשחק Half-Life 2: Episode One משתמש גם במנוע Source רק בגרסה חדישה יותר מזאת של ה-Half-Life 2.

### Half-Life 2: Episode Two

Half-Life 2: Episode Two הוא משחק ההמשך של Half-Life 2: Episode One בסדרה Half-Life וכמו בכולם ממשיך גם את עלילותיו של גורדון פרימן.

### Portal

פורטל הוא משחק וידאו בגוף ראשון לשחקן יחיד מסוגת משחקי הפאזל ופעולה. המשחק פותח על ידי Valve. המשחק יצא לראשונה כחלק מה-Orange Box לחלונות ול-Xbox 360 ב-9 באוקטובר 2007, ולפלייסטיישן 3 ב-11 בדצמבר 2007.

המשחק מורכב משורה של משימות-חידה. בכל משימה יש למצוא דרך להגיע לנקודת הסיום בעזרת רובה הפורטלים, מכשיר שמסוגל ליצור חורי תולעת בין שני משטחים. מערכת בינה מלאכותית בשם "GLaDOS" (ראשי תיבות של Genetic Life-form and Disk Operation System) מלווה את השחקן בהערות ציניות, משעשעות או מאיימות, ולעיתים הכל ביחד.

המשחק זכה לשבחים ופרסים רבים בזכות ייחודו, האלגנטיות שלו וחוש ההומור היבשושי והייחודי לו.

### Team Fortress 2

Team Fortress 2 (נקרא לעיתים בקיצור "TF2") הוא משחק רשת אשר פותח על ידי Valve ומבוסס על מנוע Source. המשחק יצא ב-10 באוקטובר 2007 כחלק מה "Orange Box", חבילה שמכילה חמישה משחקים שפותחו על ידי Valve. זהו משחק המשך למוד Team Fortress Classic אשר יצא בשנת 1999 ל-Half Life. המשחק מתאפיין בעיצוב ייחודי, אשר בניגוד לשאר משחקי ה- FPS אינו מנסה לחקות את המציאות. כמו כן, המשחק זכה בפרסים רבים על עיצובו הייחודי, על משחקיותו התוססת, ועל העדכונים השוטפים אשר Valve מוציאה עבורו, המוסיפים נשק חדש ומפות חדשות למשחק. כיום ניתן להורידו בחינם מ-Steam.

## קישורים חיצוניים
* 

קטגוריה:משחקי יריות ממוחשבים (גוף ראשון)
קטגוריה:Half-Life
קטגוריה:משחקי וידאו משנת 2007
קטגוריה:משחקי פלייסטיישן 3
קטגוריה:משחקי Xbox 360
קטגוריה:משחקי וידאו שפותחו בארצות הברית
גבינת גלוסטר

**גלוסטר** (באנגלית: **Gloucester**) היא סוג של גבינה חצי קשה, לא מפוסטרת, שמקורה באזור גלוסטרשייר שבמערב אנגליה. גלוסטר מיוצרת החל מהמאה ה-16 ובמקור הופקה מחלב שהגיע מזן פרות הגלוסטרשייר הייחודי לאזור.

## סוגים
* **גלוסטר יחיד** (Single Gloucester): גבינה המיושנת מעט פחות, לכן רכה ומתפוררת יותר ובעלת אחוז שומן נמוך יותר. נפוץ בעיקר באזור בו היא מיוצרת.
* **גלוסטר כפול** (Double Gloucester): הגלוסטר הכפול מיושן יותר ולכן בעל טעם ומרקם עשיר ודומיננטי יותר. הגלוסטר הכפול נפוץ הרבה יותר ברחבי בריטניה ובעולם.
* **גבינת קוטסוולד** (Cotswold Cheese): מיוצרת על ידי שילוב עירית ובצל ירוק לתוך גבינת גלוסטר כפול.
* **גבינת הצייד** או **סטילצ'סטר** (Huntsman cheese; Stilchester): מיוצרת משכבה של גבינת גלוסטר וגבינת סטילטון המונחות אחת על השנייה לסירוגין.

## ראו גם
* פסטיבל מרוץ הגבינה של קופר'ס היל

## קישורים חיצוניים

קטגוריה:גבינות אנגליות
תנועה בראונית גאומטרית

**תנועה בראונית גאומטרית** (באנגלית: Geometric Brownian motion; **GBM**) הוא תהליך סטוכסטי רציף בזמן שהלוגריתם שלו הוא משתנה מקרי המתנהג כמו תנועה בראונית עם סחף. זו דוגמה חשובה של תהליך סטוכסטי המקיים משוואה דיפרנציאלית סטוכסטית. אחד השימושים החשובים הוא במתמטיקה פיננסית, בה יש מודלים רבים המניחים כי מחירי מניות מתנהגים כמו תנועה בראונית גאומטרית, למשל במודל בלק ושולס.

## הגדרה
תנועה בראונית גאומטרית הוא תהליך שמקיים את המשוואה דיפרנציאלית הסטוכסטית: dS_t=\mu S_t dt+\sigma S_t dW_t

כאשר: W_t היא תנועה בראונית ו-\sigma (תנודתיות) ו-\mu (סחף) הם קבועים.

## פתרון המשוואה הדיפרנציאלית
את המשוואה הדיפרנציאלית הסטוכסטית הזו ניתן לפתור על ידי אינטגרל איטו ולהגיע לצורה אנליטית: 

: S_t=S_0 \cdot e^{ (\mu -0.5 \sigma ^2)t+{\sigma W_t}}

## תכונות
מכיוון ש-W_t היא תנועה בראונית סטנדרטית אז W_t הוא משתנה מקרי שמתפלג נורמלי סטנדרטי ולכן ניתן למצוא כי S_t שהיא תנועה בראונית גאומטרית מתפלגת התפלגות לוג-נורמלית כאשר התוחלת והשונות הם:

:\mathbb{E}(S_t)= S_0e^{\mu t}, 
:\operatorname{Var}(S_t)= S_0^2e^{2\mu t} \left( e^{\sigma^2 t}-1\right),

כך שניתן לראות שככל ש-t גדול יותר התוחלת גבוהה יותר.

## במתמטיקה פיננסית
במתמטיקה פיננסית נהוג לתאר את השינוי שקורה במניות ומחיר סחורות כתנועה בראונית גאומטרית. הסיבות לכך:
* בטווח הרחוק המחירים עולים (נקבע על ידי הסחף) אולם בטווח קצר ייתכנו עליות וירידות.
* תנועה בראונית גאומטרית מאפשרת רק ערכים חיוביים כמו מחירי מניות (כאשר המחיר מגיע ל-0, החברה פושטת רגל ולכן הערך לא יכול להיות שלילי).
* במחקרים שעשו הראו כי מחירי מניות ואף מחירי מדדים מתארים עליה אקספוננציאלית. 
* סיבה נוספת היא שחישוב המחירים הוא פשוט יחסית.

קיימות גם סיבות לאי שימוש בתנועה בראונית גאומטרית:
* בתנועה בראונית גאומטרית התנודתיות קבועה אולם בפועל התנודתיות משתנה.
* מחירי מניות אינם מתפלגים בהתפלגות נורמלית אלא יש להם זנבות עבים (זאת אומרת  שהסיכוי לרווחים גדולים גבוה מהסיכוי החזוי לפי ההתפלגות הנורמלית ולכן אין התכנסות).

## קישורים חיצוניים

## הערות שוליים

קטגוריה:מתמטיקה פיננסית
קטגוריה:תהליכים סטוכסטיים
Counter-Strike Online

**Counter-Strike Online** (בקוראנית: **카운터 - 스트라이크 온라인**; ביפנית: **カウンターストライクオンライン**; בעברית: **קאונטר-סטרייק אונליין**) הוא משחק Counter-Strike הממוקד כלפי שוק המשחקים של אסיה. הוא פותח על ידי חברת Nexon הקוריאנית עם פיקוח של בעלת הרישיון, חברת Valve.

## המשחק

המשחק מכיל את המודים הכלליים שיש ב-Counter Strike ולא כולל אפשרות הוספת המודים. המודים הם:

*TMD ZOMBIE (כולל אפשרויות בוטים מיוחדות)
* שחקן יחיד
* קלאסי (פצצה ובני ערובה)
* survival (לחימה בזומבים)
* (TMD ׁ(team deathmech

וכל שאר המודים הכלליים שיש במשחק המקורי.

### בוטים
במשחק ישנם בוטים מיוחדים, המחקים ארגוני טרור מרחבי העולם (דוגמת אנונימוס).

במשחק יש 6 סוגי בוטים:
* בני ערובה. 
* בוטים-טרוריסטים (רגיל).
* בוטים שוטרים (רגיל).
* מתאבדים (מיוחדים, רצים עם פצצה אחרי שחקן מסוים).
* זומבים (במקור: fattis, שמנים) זומבים אלה הולכים על שתיים ועוקבים בדרך כלל אחרי שחקן מסוים.
* מפלצות (מכונות בטעות זומבים) זומבים אלה הולכים על 2/4 ועוקבים בדרך כלל אחרי שחקן מסוים.

## ראו גם

* Combat Arms
* Tom Clancy's Ghost Recon (סדרת משחקים)
* Call of Duty

## קישורים חיצוניים
* האתר הרשמי של המשחק 
* 

קטגוריה:משחקי יריות ממוחשבים (גוף ראשון)
קטגוריה:משחקי רשת מרובי-משתתפים
קטגוריה:משחקי וידאו משנת 2008
קטגוריה:קאונטר סטרייק
קטגוריה:משחקי וידאו שפותחו בקוריאה הדרומית
קטגוריה:נקסון
בורולדאי

**בורולדאי** או **בורונדאי** (במונגולית: **Боролдай**) היה מצביא מונגולי במאה ה-13, שהשתתף בפלישה המונגולית לאירופה. הוא מת בשנת 1262.

בורולדאי שירת תחת פיקודו של באטו ח'אן. לאחר קרב קולומנה וכיבוש העיר ולדימיר, חיל החלוץ המונגולי בפיקודו של בורולדאי התקדם לכיוון ערי הוולגה הרוסיות ונתקל בצבא רוסי אותי ניצח בקרב על נהר סיט. ב-1240 השתתף במצור על קייב. הוא סייע לסובוטאי להכין את קרב מוהי ולקח חלק חשוב במהלכו, כאשר חצה עם לוחמיו את המחנה של מלך הונגריה ובני בריתו.

קטגוריה:אנשי צבא מונגולים
קטגוריה:ילידי 1176
קטגוריה:נפטרים ב-1262